Saabuvaks ööks otsustasime igal juhul sooja koha leida, maksku mis maksab. Lõpuks leidsimegi ühe "Youth Hosteli", kus me hinna tublisti alla tingisime ja kus meid sakslaste ning prantslastega ühte suurde tuppa paigutati. Hosteli-tädi lubas isegi meie märjad riided oma kamina ääres ära kuivatada. Need pandi kõik kokku ühte suurde kotti ja viidi tädile. Sellest soojast kohast hoolimata hakkasid tasapisi käima jutud matka katkestamisest ja bussi juurde tagasipöördumisest.  Õnneks suutsid tugevamad sellised mõtted maha laita ning varsti jäime magama, lootes järgmiseks päevaks ilusamat ilma.